Henrik H. Svensen

Henrik H. Svensen (født 1970) er en norsk geolog og sakprosaforfatter, født og oppvokst i Fredrikstad. Han er forsker ved Institutt for Geofag, Universitetet i Oslo. Han har særlig forsket og formidlet om vulkanisme og fortidens geologiske naturkatastrofer.

Forskning 
Svensen tok doktorgrad i geologi ved Universitetet i Oslo i 2000. Han fikk sin Cand. Scient.-grad i 1996 innenfor feltet metamorf petrologi. Etter å ha jobbet med geologien i Oslofeltet og på Vestlandet i flere år, startet han i 2002 å forske på bergarter og landskap i Sør-Afrika. I løpet av de neste årene ble feltområdene utvidet til Øst-Sibir, California og kontinentalsokkelen utenfor Norge. 

I en fagartikkel fra Nature i 2004, lanserte Svensen og kollegaer hypotesen om at enkelte av fortidens raske klimaendringer ble utløst av store utslipp av drivhusgasser fra såkalte Store vulkanprovinser. Gassene stammet fra oppvarming av sedimentære bergarter som inneholdt organisk materiale. Hypotesen er i dag mye brukt som forklaringsmodell internasjonalt, inkludert for krisene som fant sted under PETM, perm-trias, trias-jura og toarcian.

Svensen var tilknyttet SFF-senteret Geologiske prosessers fysikk i perioden 2003-2013. I 2013 ble han med i et nytt SFF-senter, Senter for jordens utvikling og dynamikk, som er underlagt Institutt for geofag, UiO.

Formidling 
Han har skrevet flere populærvitenskapelige bøker, inkludert: Enden er nær: Om naturkatastrofer og samfunn, Bergtatt: Fjellenes historie og fascinasjonen for det opphøyde. Begge tar utgangspunkt i det geologiske og i naturen, men trekker inn kulturhistorie og overordnede og tverrfaglige temaer som går ut over geologien.  

Hans tredje populærvitenskapelige bok, Stein på Stein: På sporet av den største masseutryddelsen i jordens historie (2018) er en personlige reise gjennom forskningen på masseutryddelser og klimakriser, samt en beretning om hvordan der er å være en ung forsker som forsøker å etablere seg i akademia.
 
I 2020 ga han ut boken Under asfalten: Oslos naturhistorie gjennom to milliarder år på Kagge forlag. Samme år (2020) bidro han til en lærebok i geografi for videregående skole, Kompass, skrevet som en del av Fagfornyelsen og utgitt på Gyldendal forlag.  

Han har holdt en lang rekke foredrag, vært deltaker på Åbels tårn, og var fast spaltist i Morgenbladet i perioden 2012-2019.

Priser 
I 20115 ble han tildelt formidlingsprisen til Norsk geologisk forening, Toffenprisen. og i 2017 ble han tildelt Norges forskningsråds formidlingspris.

Bibliografi  
 2006 Enden er nær: Om naturkatastrofer og samfunn 
 2011 Bergtatt: Fjellenes historie og fascinasjonen for det opphøyde
Svensen, Henrik (red.) (2014) Isfritt. Populærvitenskap som angår deg. Spartacus. ISBN 9788243008342. 161 s.
Kristiansen, J.R., Byhring, H.S., Evans, A.K.D., Moen, M., Samset, B.H., Svensen, H.H. (red.) (2015) Stjerneklart. Siste nytt fra verdensrommet. Spartacus. ISBN 978-82-430-0973-8.
 2018 Stein på stein - På sporet av den største masseutryddelsen i jordens historie ISBN 9788203297298
2020 Under asfalten: Oslos naturhistorie gjennom to milliarder år
2020 Kompass, ISBN/EAN: 9788205524521

Referanser

Eksterne lenker  
 

Norges forskningsråds formidlingspris
Norske geologer